SL Uradni list Evropske unije C 58/42

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 58/13)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„GALL DEL PENEDÈS“

EU št.: ES-PGI-0005-01308 – 3.2.2015

ZOP ( ) ZGO ( X )

1. Ime

„Gall del Penedès“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Skupina 1.1 Sveže meso (in klavnični izdelki)

3.2 Opis proizvoda, za katerega se uporablja ime iz točke 1

ZGO „Gall del Penedès“ je sveže meso piščancev (samcev in samic) pasme penedesenca negra, ki je izboljšana pasma tradicionalne pasme penedesenca.

Za meso so značilni odličen okus, rdeča barva trupa ter čvrsto in sočno meso.

Piščanci rastejo počasi in so zelo odporni, vitalni in imajo mediteransko zgradbo, so lahki in imajo veliko mesa. Odporni so na vročino in mediteranski mraz.

Piščanci „Gall del Penedès“ se vzgajajo v objektih za rejo perutnine in imajo celo leto dostop do zunanjih površin. Posebnost njihove prehrane je, da vključuje grozdne pečke.

Ta prehrana daje mesu značilne organoleptične lastnosti, kot navaja poročilo o senzorični in kemijski analizi, ki jo je izdal Institut de Recerca i Tecnologia agroalimentàries (IRTA, Inštitut za agroalimentarne raziskave in tehnologijo), z naslovom Inclusió de granet de raïm en el pinso per la IGP del Gall del Penedès (Amadeu Francesch Vidal, februar 2012). Poročilo navaja:

„Meso živali, katerih prehrana vključuje 5 % groznih pečk, ima izrazito aromo suhega sadja in manj izrazito aromo lubja; okus ni enak običajnemu piščančjemu mesu, ampak je manj sladek in bolj kovinski, struktura mesa pa je bolj vlaknasta …“

„Meso živali, katerih prehrana vsebuje 5 % grozdnih pečk, ima veliko večji delež nenasičenih maščobnih kislin, saj vsebuje višji delež linolne kisline, zaradi česar je meso zelo zdravo.“

Minimalna starost za zakol piščancev „Gall del Penedès“ je 98 dni.

Trupi piščancev „Gall del Penedès“ spadajo pod kategorijo A [v skladu z Uredbo (ES) št. 543/2008]. Nimajo odvečne maščobe, imajo belo kožo, rdeče meso in črne noge z belo osnovo.

Minimalna teža je 1,5 kg za trup „brez notranjih organov in drobovine“ (oskubljen in brez notranjih organov, glave, nog, srca, jeter in želodčka) in 2 kg za trup delno brez notranjih organov (oskubljen in očiščen, vendar z glavo in nogami).

Piščanci „Gall del Penedès“ se prodajajo v obliki svežih celih ali narezanih trupov.

3.3 Krma (samo za proizvode živalskega izvora) in surovine (samo za predelane proizvode)

Piščanci „Gall del Penedès“ imajo prehrano, ki je podobna tradicionalni prehrani na geografskem območju ZGO in je prilagojena trenutnim formulacijam in agroalimentarnim tehnikam. Posebnost prehrane je v tem, da vsebuje grozdne pečke.

Vsebuje:

— 58 do 60 % koruze,

— 33,5 do 35,5 % soje in njenih derivatov,

— 5 do 5,5 % grozdnih pečk.

Živali zadnjih sedem dni pred zakolom prejemajo hrano, ki vsebuje vsaj 90 % žitaric in od 5 do 5,5 % grozdnih pečk.

Maščobe živalskega izvora so prepovedane, razen mlečnih derivatov.

3.4 Posebne faze proizvodnje, ki jih je treba izvajati na opredeljenem geografskem območju

Piščanci „Gall del Penedès“ so vzrejeni na zaščitenem geografskem območju.

Piščeti pridejo v rejo za pitanje od 24 do 48 ur po rojstvu. Po 42 do 56 dneh imajo piščanci dostop do zunanjih površin. Reja traja vsaj 98 dni.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

Končni proizvod, namenjen potrošnji in v skladu z ZGO, mora obvezno na viden način nositi oznako ZGO „Gall del Penedès“ ali Zaščiteno geografsko poreklo „Gall del Penedès“ kot tudi logotip ZGO.

4. Jedrnata opredelitev geografskega območja

Reja piščancev „Gall del Penedès“ poteka na geografskem območju, ki obsega 73 občin:

— vse občine na območju Alt Penedès (27),

— vse občine na območju Baix Penedès (14),

— vse občine na območju Garraf (6),

— naslednje občine na območju Anoia: Argençola, La Llacuna, Cabrera d’Igualada, Piera, Masquefa, Hostalets de Pierola, Vallbona d’Anoia, Capellades, La Torre de Claramunt, Carme, Orpí, Santa Maria de Miralles, Bellprat, Sant Martí de Tous, Santa Margarida de Montbui, Vilanova del Camí, La Pobla de Claramunt, Castellolí, El Bruc, Òdena, Igualada, Rubió, Jorba, Montmaneu in Copons (25);

— občina Rodonyà na območju Alt Camp (1).

5. Povezava z geografskim območjem

Povezava z okoljem temelji na ugledu, pridobljenem skozi čas, kot pričajo ustno izročilo, pisni dokumenti, obstoj sejmov in tržnic, in na posebnem sistemu proizvodnje rejcev na območju, ki je tesno povezano z vinogradniško tradicijo območja proizvodnje.

Geografsko območje proizvodnje ZGO, ki ustreza zgodovinski regiji Penedès, je izvirno območje tradicionalne rase penedesenca, iz katere izhajajo piščanci „Gall del Penedès“, in predvsem vinogradniška regija, kjer je približno 80 % kmetijskih površin v uporabi posvečenih vinogradništvu in povezanih z zaščitenimi geografskimi označbami za vino Penedès in Cava. Tako lahko rečemo, da je posebnost zemlje in kulture regije Penedès poleg značilnih vrst vina in penin omogočila proizvodnjo piščancev „Gall del Penedès“.

Reja, potrošnja in trženje piščancev „Gall del Penedès“ so bili stoletja del običajnega vajeništva kmetov regije Penedès. Ustno izročilo, literatura in druga umetniška dela opisujejo, kako je bila na vseh kmetijah reja teh piščancev namenjena tako družinski prehrani kot osnova družinskih prihodkov. Pravzaprav so njihova jajca izrazito rdeče, skoraj rjave barve (znana so pod imenom ous rogencs de Vilafranca), ki so bila zelo cenjena na lokalnih tržnicah (te prodaje na tržnici Vilafranca se omenjajo od 12. stoletja) kot tudi na tržnici v Barceloni. Meso „Gall del Penedès“ ima tudi velik sloves, kar potrjuje organizacija sejmov fira del Penedès, ki obstaja od 12. stoletja, in fira de Sant Tomàs, ki je danes poznan kot fira del Gall. Ta letni sejem, ki je organiziran vsako leto brez prekinitev, je kmetom regije, ki so imeli v lasti majhna gospodarstva, omogočil predstavitev in prodajo izdelkov z ohranjanjem tradicionalne prehrane, ki je povezana z vinogradniško kulturo v regiji.

Tako so številni kmetje v regiji prihajali na tržnice in sejme, kjer so se prenašale spretnosti vzreje piščancev „Gall del Penedès“ in se utrjevale kot tipični sistem proizvodnje v regiji z uporabo grozdnih tropin v prehrani piščancev. Tropine od stiskanja grozdja so se sušile na poljih, preden so jih dali v prehrano piščancem. Leta 1937 je raziskava na področju prehrane perutnine pokazala, da so grozdne pečke izjemno hranljive za piščance zaradi številnih rastlinskih vlaken, imajo razmeroma veliko vsebnost maščob, nekaterih beljakovin in ogljikovih hidratov. Danes so rejci prilagodili tradicionalne običaje območja in uporabljajo grozdne pečke v prehrani piščancev.

Prehrana piščancev z ZGO „Gall del Penedès“, ki vsebuje grozdne tropine, s čimer se ohranja način prehranjevanja, vezanega na vinogradniško tradicijo regije, vpliva na kakovost okusa proizvoda. Tudi reja piščancev s celoletnim dostopom na prosto vpliva na rdečo barvo, čvrstost in sočnost mesa.

Do danes je piščanec „Gall del Penedès“ predmet številnih člankov v regionalnem tisku, promocij kakovostnih regionalnih proizvodov (Diputación de Barcelona in Consell Comarcal de l’Alt Penedès ga tržita zahvaljujoč programom, kot sta Productes de la Terra in Gastroteca) in študij na področju raziskav (Fondation Alicia, IRTA …).

Sklic na objavo specifikacije

(drugi pododstavek člena 6(1) te uredbe)

Celotno besedilo specifikacije proizvoda je na voljo na spletnem mestu:

http://www.gencat.cat/alimentacio/pliego-gall-penedes

(1) UL L 343, 14.12.2012, str. 1.